張時齋書生也坐窮以星學資身贈其遠行
作者：陳著
朝代：宋

paragraphs: 書生例饑困，世路方偪仄。
胡爲乎此中，兀兀朝以夕。
問之俛而答，初意豈今日。
幾年鐙火窗，謂可生羽翼。
時事出料外，竟作沈海石。
寒谷春難回，涸轍水難激。
聊分星家波，食此一涓滴。
終然不自贍，拍案動遠色。
江湖天風長，萬里誰能縶。
姑以術資行，或者儒得力。
泰與否相除，剝與復消息。
要知窮非窮，當遇識者識。